

**Projektu uzraudzības komisijas sēdes protokols**

Ādažu novadā, 2024. gada 29. aprīlī  Nr. ĀNP/1-7-5/24/16

**Sēdi vada:** Komisijas priekšsēdētājs G.Porietis.

**Piedalās:** Komisijas locekļi: E.Kāpa, I.Pērkone, V.Bulāns, K.Miķelsone.

**Nepiedalās:** A.Brūvers, S.Mūze, G.Miglāns.

**Uzaicināti:** A.Podiņš, I.Reķe, G.Kozlovska.

**Protokolē:** A.Dukāte

**Sēde notiek:** attālināti, *MS TEAMS* vidē.

**Sēde sākās:** sākās plkst. 13.00 un tika slēgta plkst. 13.26

DARBA KĀRTĪBA

1. Par Pirmās ielas 42A ēkas metu konkursa tehnisko specifikāciju (ziņo I.Pērkone).

SANĀKSMES GAITA

|  |
| --- |
| 1. **Par Pirmās ielas 42A ēkas metu konkursa tehnisko specifikāciju**
 |

(ziņo I. Pērkone)

A.PODIŅŠ informē par Pirmās ielas 42A ēkas metu konkursa tehnisko specifikāciju. Norāda, ka atbildi par dalību žūrijas komisijā nav devusi Latvijas Arhitektu savienība.

E.KĀPA lūdz pievienot žūrijai Eviju Šeferi no Iepirkumu komisijas.

A.PODIŅŠ informē, ka tehniskajā specifikācijā ietilpsti divi zemes gabali - Pirmā iela 42 un Pirmā iela 42A, kas katrs atrodas uz sava zemes gabala un tos tiek paredzēts pārbūvēt par kopienu centru. Darbs tiek paredzēts 3 kārtās. 1.kārta ir Pirmās ielas 42A ēkas ārpuses atjaunošana bez tās angāra daļas siltināšanas, kur šobrīd atrodas PA “Carnikavas Komunālserviss” tehnika, 1.stāva iekštelpu atjaunošana, pielāgojot tās sabiedrības vajadzībām, komunikāciju atjaunošana 2.stāva iekštelpās un apkārtējās teritorijas labiekārtošana. 2.kārta paredzētu Pirmās ielas 42 un Pirmās ielas 42A ēku savienojošās daļas ārpuses atjaunošanu, savienojošās daļas iekštelpu atjaunošanu, pielāgojot to sabiedrības vajadzībām. 3.kārta paredzētu Pirmās ielas 42A ēkas angāra daļas siltināšanu. 4.kārta paredzētu Pirmās ielas 42 ēkas daļas ārpuses atjaunošanu. Tiks veikts metu konkurss. Specifikācijā ir iekļauti tehniskās apsekošanas atzinumi, par to, kādā stāvoklī ir šīs ēkas, kā arī energoauditi, inventarizācijas lietas. Papildus specifikācijā iekļauta prasība “Izskatīt iespēju autostāvvietām izmantot tuvumā esošās pašvaldības teritorijas”, tāpēc, ka varētu rasties situācija, kad piekļuve šīm ēkām ir ierobežota.

E.KĀPA jautā vai tas skars pārējos kopīpašniekus un par to, ka būs nepieciešams kopīpašnieku saskaņojums.

I.PĒRKONE norāda, ka sarunas ir notikušas un viņi ir bijuši pozitīvi noskaņoti pret šo metu konkursu. I.PĒRKONE norāda, ka atkārtoti sazināsies ar kopīpašniekiem.

K.MIĶELSONE jautā kādas ir pašvaldību saistības un pienākumi, un kādi ierobežojumi tiek uzlikti, ja vairāk nekā 2000 m2 tiek paredzēti sabiedriskai funkcijai. Vai pašvaldība visu varēs realizēt kā plānots? Jo pašvaldībai īsti nav citu telpu un vai mēs redzam visu, ko tur varēs darīt? Vai pašvaldības varēs arī savus pakalpojumus nodrošināt?

I.PĒRKONE skaidro, ka nolikumā noteikts, ka Pirmās ielas 42 A un Pirmās ielas 42 atjaunošanu redzējums nākotnē ir kā kopienu centram, tomēr nākotnē tur arī tiks nodrošinātas pašvaldības funkcijas, no tā neviens nav atteicies. M.Rošā ir norādījusi, ka gribētu, lai ilgtermiņā šis angārs viss būtu pieejams sabiedrībai. Bet 1.kārta paredz tik lielu ieguldījumu projektā, cik tas iekļaujas finansējuma apmērā. 1.kārta ir primārā. Metu konkurss parādītu kā pa posmam nākotnē nonākam pie tā, ka ēka būs pieejama sabiedrībai.

K.MIĶELSONE jautā par saistībām, neatkarīgi no metu konkursa, pret projekta naudu un līgumu, kā tiks monitorēts, vai 5 gadu periodā netiks prasīta visu 4.kārtu realizācija?

I.PĒRKONE norāda, ka nav nekur teikts, ka 5 gadu laikā visa šī ēka būtu jānodod sabiedrībai. Piesakot dalību projektā, tika informēts, ka visa ēka netiks nodota sabiedrībai, bet tiks nodrošinātas arī pašvaldības funkcijas. Arī projekta vadošais partneris un Eiropas komisija vēlas redzēt, lai no ārpuses ēka ir pievilcīga un iekļaujoša, un tajā tiek īstenotas sabiedrībai vajadzīgas aktivitātes, īstenojot 1.kārtu tas arī tiks panākts. M.Rošā ir tam piekritusi. Pēc 1.kārtas ēka būs skaista, tiks nodrošinātas sabiedrībai vajadzīgās funkcijas. Gads, kurā jāīsteno viss metu konkurss nav noteikts un nevienam nav solīts, ka viss metu konkurss tiks realizēts, piemēram, 5 gadu laikā, tas ir pēc pašvaldības iespējām.

K.MIĶELSONE apstiprina, ka šobrīd tiek runāts tikai par 1.kārtu (projekta daļu), jo nav ne naudas plūsmā, ne kur citur iestrādāta pārējo kārtu realizācija tuvākajā nākotnē.

I.PĒRKONE informē, ka žūrijas sastāvā iekļaujot E.Šeferi un sagaidot ziņu par Latvijas Arhitektu savienības pārstāvi, žūrija ir nokomplektēta.

E.KĀPA informē, ka, lai pieņemtu kādu lēmumu vajadzēs būt klāt 2/3 no žūrijas locekļu sastāva.

G.PORIETIS aicina gatavot nolikumu, vienoties ar žūrijas locekļiem par dalību žūrijā un pieteikt jautājumu izskatīšanai domes sēdē, negaidot maija beigas.

KOMISIJA NOLEMJ: **Pieņemt zināšanai Pirmās ielas 42A ēkas metu konkursa tehnisko specifikāciju.**

Komisijas priekšsēdētājs G. Porietis

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU